Francesco Guardi

**Frančeskas Gvardis** (it. **Francesco Guardi**, 1712 m. spalio 5 – 1793 m. sausio 1 d.) – italų XVIII a. dailininkas iš Venecijos, vienas geriausiai žinomų Europos vedutistas po Kanaleto.

Skirtingai nuo Kanaleto linijinio ir tikslaus vaizdavimo, Frančesko Gvardžio kūryboje dominuoja smulkių spalvinių potėpių peizažai, dėl ko jo kūryba pradėta vertinti aukštai tik XX a. pradžioje, po impresionistinės dailės įvertinimo.

## Biografija

Frančeskas Gvardis gimė 1712 m. spalio 5 d. Venecijoje, dailininkų šeimoje. Jo tėvas Domenikas (miręs, kai Frančeskui buvo 4 m.), broliai Džan Antonijus ir Nikolas buvo dailininkai, o sesuo ištekėjo už vieno didžiausių XVIII a. dailės meistrų Dž. B. Tjepolo. Manoma, kad pažintis su Tjepolo kūryba greičiausiai lėmė daug gyvesnį ir spalvingesnį Frančesko darbų pobūdį, skirtingai nuo Kanaleto ir šio mokinio Bernardo Beloto.

Maža žinių apie Frančesko jaunyste. Manoma, kad jis dirbo šeimos studijoje, kuriai vadovavo Gian Antonio, padėdamas broliui tapyti įvairias istorines scenas. Pirmasis Frančesko darbas minimas 1738 m. Maždaug nuo 1750-ųjų pabaigos Frančeskas pradėjo tapyti savarankiškai ir kardinaliai pakeitė paveikslų tematiką – tapo vedutistu ir kasdienių Venecijos gyvenimo scenų tapytoju. Pirmieji tokie Frančesko darbai buvo įtakoti Kanaleto, tačiau Gvardis greitai nusikratė šios įtakos ir, skirtingai nuo Kanaleto aiškios linijos, pradėjo teikti pirmenybę mažiems spalviniams potėpiams. 1757 m. dailininkas vedė Maria Mathea Pagani, irgi dailininko dukterį, su kuria susilaukė dviejų sūnų, Vinčenco (1757) ir Džakomo (1764). 1758 m. žinomas ankstyviausias Gvardžio pasirašytas ir datuotas paveikslas. 1761 m. Frančeskas buvo įrašytas į Venecijos dailininkų gildiją ir, spėjama, pradėjo vadovauti šeimos studijai, kai 1760 m. mirė brolis Džan Antonijus.

1763 m. Frančeskas nutapė 12 paveikslų seriją naujojo Venecijos dožo išrinkimo proga. Sekančią dailininko kūrybą sunku datuoti. Frančeskas savo gyvenimo metu nebuvo ypatingai žinomas ir vertinamas. Nuo maždaug 1770-ųjų pradžios Frančeskas galutinai atsisakė Kanaleto tradicijos. Nors būdingi žanrai – vedutos ir kapričai – išliko, tačiau dailininkas nebesistengė vaizduoti peizažų tiksliai. Jo paveiksluose pradėjo dominuoti atmosferiniai efektai, Venecijos įlankoje ir pastatuose atsimušantys debesų šešėliai. 1782 m. Venecijos vyriausybė užsakė Frančeskui paveikslų Rusijos imperijos princo Pauliaus Petrovičiaus ir popiežiaus Pijaus VI apsilankymų progomis. 1784 metais Frančeskas buvo išrinktas į Venecijos dailės akademiją. Dailininkas mirė 1793 m. sausio 1 d. Venecijoje, jo sūnus Džakomas tapo dailininku.

## Darbų galerija


Vaizdas:Francesco Guardi - View of the Giudecca Canal and the Zattere - Google Art Project.jpg| „Džudekos kanalas ir Caterė“ (1757-58, Tiseno-Bornemiso muziejus, Madridas)
Vaizdas:Francesco Guardi - Gondolas on the Lagoon (Grey Lagoon) - Google Art Project.jpg| „Gondolos Venecijos lagunoje“ (1765, Poldi Pezzoli muziejus, Milanas)
Vaizdas:Francesco Guardi 043.jpg| „San Marko aikštė“ (1760-70, Carrara akademijos galerija, Bergamas)
Francesco Guardi (Italian - The Grand Canal, Venice, with the Palazzo Bembo - Google Art Project.jpg- „Didysis kanalas ir Bembo rūmai“ (apie 1768, J. Paul Getty muziejus, Los Andželas)
Vaizdas:Francesco Guardi - The Bucintoro Festival of Venice - Google Art Project.jpg| „Bukintoro festivalis Venecijoje“ (Kopenhagos valstybinis meno muziejus)
Vaizdas:Francesco Guardi - The Entrance to the Arsenal in Venice - Google Art Project.jpg| „Įėjimas į Arsenalą“ (1777-93, Meno istorijos muziejus, Viena)
Vaizdas:Francesco Guardi 027.jpg| „Dožų rūmai“ (po 1780, Londono nacionalinė galerija)
Image:Francesco Guardi - Santa Maria della Salute - National Gallery of Scotland.jpg| „Santa Maria della Salute bažnyčia prie Didžiojo kanalo“ (po 1780, Nacionalinė Škotijos galerija, Edinburgas)
Vaizdas:Francesco Guardi Regatta.jpg| „Regata Didžiajame kanale“ (1784-89, Senoji pinakoteka Miunchene)


## Nuorodos

* Encyclopaedia Britannica tinklalapyje
* treccani.it
* Vašingtono dailės galerijos informacija 
* Francesco Guardi WGA tinklalapyje